**26. Fiumanka – regata s dušom, grad s jedrima**

Fiumanka već više od dva desetljeća privlači jedriličare iz cijele regije i šire, nudeći jedinstven spoj sportskog natjecanja, druženja i odlične atmosfere. Kao i prethodnih godina, program će obuhvatiti nekoliko regata prilagođenih različitim profilima sudionika – od profesionalnih posada do rekreativaca i obitelji. Prva među njima bit će dvodnevna Studentska Fiumanka, a središnji događaj glavna regata koja će se održati u subotu 14. lipnja, kada će se brojni sudionici okupiti na startnoj liniji ispred riječke luke.

Važno je istaknuti da Fiumanka ostaje vjerna svojoj tradiciji – sudjelovanje je potpuno besplatno i nema kotizacije, a svaki sudionik regate za uspomenu na sudjelovanje dobiva majicu!

Uz sportski dio i različite regate koje započinju jedrenjem studenata Sveučilišta u Rijeci, Fiumanku i ove godine prati bogat program: panel na temu održivosti, večernja zabava i niz dnevnih sadržaja koji će Rijeku ponovno učiniti nezaobilaznim odredištem za sve ljubitelje mora i dobrog provoda. Centralno mjesto događanja na kopnu ove godine bit će nova lokacija – popularni Gat – gdje će se zabavljati, održati svečano proglašenje pobjednika i uživati u koncertu grupe Daleka obala.

Pored online prijava, prijave će se u tjednu Fiumanke moći obaviti na našoj dobro poznatoj lokaciji – na Terminalu – koji će i ove godine biti mjesto dobre zabave i srdačne dobrodošlice te od petka 13. lipnja  i na novoj lokaciji, ugostiteljsko - koncertnom kompleksu GAT na Adamićevom gatu.

Važan dio programa namijenjen je najmlađim sugrađanima. Tako će i ove godine svoja jedra razviti Papirnata Fiumanka,  CTK Rijeka i Hrvatski savez brodomaketara priključit će se sa zanimljivim projektom STEM(AJMO!) dok će ih iskusni treneri iz Jedriličarskog kluba Galeb upoznati s osnovama jedrenja.

Fiumanka je postala sastavni dio Rijeke i njezinog identiteta te se prirodno uklopila i u proslavu Dana grada i blagdana njegovog zaštitnika, sv. Vida. To su prepoznali i dugogodišnji sponzori i pokrovitelji koji je ustrajno grade i podupiru zajedničku priču pod jedrima. Uz Grad Rijeku, Hrvatsku radioteleviziju, Primorsko-goransku županiju, Lučku upravu Rijeka, Hrvatsku turističku zajednicu, Turističku zajednicu Kvarnera i TZ grada Rijeke, uz Fiumanku već dugi niz godina jedre Ina, Erste banka i Jadrolinija, a njima su se posljednjih godina pridružili ACI Gitone, Lürssen i Rijeka Gateway kao i brojni drugi partneri.

Posvećenost održivosti prepoznala je i tvrtka Liburniamar sa svojom inicijativom Backtoblu, uz čiju su podršku tradicionalne majice pretvorene u nositelje takve poruke – ne samo vizualno, već i kroz održive materijale od kojih su izrađene.

Od samih početaka Fiumanku vjerno prati HRT te brojni lokalni i nacionalni mediji, a od prošle godine svima njima se pridružila i međunarodna agencija Icarus Media, koja je riječkoj priči pod jedrima omogućila globalni medijski doseg.

Bilo da ste strastveni jedriličar, ljubitelj mora ili jednostavno želite uživati u jedinstvenoj atmosferi grada koji teče  i jedri, 26. Fiumanka nudi ponešto za svakoga.

Vidimo se u Rijeci - na Fiumanki - na regati s dušom, u gradu pod jedrima!